Document ID: 32014D0436

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 4ης Ιουλίου 2014
για τον καθορισμό της χρηματοδοτικής συνεισφοράς της Ένωσης με σκοπό την κάλυψη των δαπανών που πραγματοποιήθηκαν από τη Δανία το 2013 για τη χρηματοδότηση των έκτακτων μέτρων για την καταπολέμηση της γρίπης των πτηνών
[κοινοποιηθείσα υπό τον αριθμό C(2014) 4439]
(Το κείμενο στη δανική γλώσσα είναι το μόνο αυθεντικό)
(2014/436/EΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση 2009/470/ΕΚ του Συμβουλίου, της 25ης Μαΐου 2009, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 4 και το άρθρο 4 παράγραφος 1,
Εκτιμώντας τα ακόλουθα:
(1)
Σύμφωνα με το άρθρο 84 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (2), της ανάληψης δαπάνης από τον προϋπολογισμό της Ένωσης προηγείται απόφαση χρηματοδότησης που καθορίζει τα ουσιώδη στοιχεία της ενέργειας που συνεπάγεται δαπάνη και εκδίδεται από το όργανο ή από τις αρχές τις οποίες έχει εξουσιοδοτήσει το όργανο.
(2)
Η απόφαση 2009/470/ΕΚ ορίζει τις διαδικασίες που διέπουν τη χρηματοδοτική συνεισφορά της Ένωσης για τη λήψη συγκεκριμένων κτηνιατρικών μέτρων, συμπεριλαμβανομένων των έκτακτων μέτρων. Το άρθρο 4 παράγραφος 2 της εν λόγω απόφασης καθορίζει τους όρους για τη χορήγηση της συνεισφοράς της Ένωσης για την εκρίζωση της γρίπης των πτηνών, ενώ το άρθρο 4 παράγραφος 3 της εν λόγω απόφασης καθορίζει το ποσοστό των δαπανών που προκύπτουν από τα μέτρα έκτακτης ανάγκης που πρέπει να καλυφθούν από τη χρηματοδοτική συνεισφορά της Ένωσης.
(3)
Ο κανονισμός (ΕΚ) αριθ. 349/2005 της Επιτροπής (3) καθορίζει τους κανόνες για τη χορήγηση χρηματοδοτικής συνεισφοράς εκ μέρους της Ένωσης για τη λήψη έκτακτων μέτρων με σκοπό την εκρίζωση ορισμένων νόσων των ζώων, συμπεριλαμβανομένης της γρίπης των πτηνών. Το άρθρο 7 του εν λόγω κανονισμού καθορίζει τα έγγραφα που πρέπει να υποβληθούν από το κράτος μέλος το οποίο αιτείται χρηματοδοτική συνεισφορά, καθώς και τις προθεσμίες για την υποβολή των εν λόγω εγγράφων.
(4)
Η εκτελεστική απόφαση 2013/775/ΕΕ της Επιτροπής (4) προβλέπει χρηματοδοτική συνδρομή της Ένωσης στις δαπάνες που πραγματοποίησε η Δανία το 2013 για τα μέτρα έκτακτης ανάγκης για την καταπολέμηση της γρίπης των πτηνών. Σύμφωνα με το άρθρο 1 παράγραφος 2 της εν λόγω εκτελεστικής απόφασης, το ποσό της χρηματοδοτικής συνδρομής της Ένωσης θα καθοριστεί με μεταγενέστερη απόφαση. Το άρθρο 2 της εν λόγω εκτελεστικής απόφασης προβλέπει την καταβολή στη Δανία της πρώτης δόσης ύψους 33 000,00 ευρώ.
(5)
Στις 14 Φεβρουαρίου 2014, η Δανία υπέβαλε επίσημη αίτηση επιστροφής, συνοδευόμενη από οικονομική έκθεση, παραστατικά έγγραφα και επιδημιολογική έκθεση για κάθε εκμετάλλευση τα ζώα της οποίας έχουν σφαγεί και καταστραφεί. Η αίτηση επιστροφής ανέρχεται σε 67 667,39 ευρώ. Ωστόσο, μετά την εξέταση των υποβληθέντων εγγράφων, το ποσό των 5 468,85 ευρώ κρίθηκε μη επιλέξιμο για επιστροφή σύμφωνα με τους όρους του άρθρου 5 του κανονισμού (ΕΚ) αριθ. 349/2005.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η χρηματοδοτική συνδρομή της Ένωσης για την κάλυψη των δαπανών που πραγματοποιήθηκαν από τη Δανία το 2013 για τη χρηματοδότηση μέτρων με σκοπό την εκρίζωση της γρίπης των πτηνών καθορίζεται σε 62 198,54 ευρώ.
Άρθρο 2
Ο ισολογισμός της χρηματοδοτικής συνδρομής που απομένει να καταβληθεί μετά την αφαίρεση της ήδη καταβληθείσας πρώτης δόσης ύψους 33 000,00 καθορίζεται σε 29 198,54 ευρώ.
Άρθρο 3
Η παρούσα απόφαση που συνιστά χρηματοδοτική απόφαση κατά την έννοια του άρθρου 84 του κανονισμού (ΕΕ, Ευρατόμ) αριθ. 966/2012 απευθύνεται στο Βασίλειο της Δανίας.
Βρυξέλλες, 4 Ιουλίου 2014.

Labels: 2
5
6
18
15